ΓΡΑΠΤΗ ΕΡΩΤΗΣΗ E-2676/98

υποβολή: Gerhard Hager (NI) προς την Επιτροπή

(1 Σεπτεμβρίου 1998)

Θέμα: Διαφάνεια και δημοσιότητα στον τομέα της Δικαιοσύνης και των Εσωτερικών

Στα πλαίσια του Συμβουλίου των Υπουργών Δικαιοσύνης και Εσωτερικών του Μαρτίου 1998, το Συμβούλιο ενέκρινε δήλωση για τη δημοσιότητα και τη διαφάνεια της συνεργασίας στον τομέα Δικαιοσύνης και Εσωτερικών. Με τον τρόπο αυτό σχεδιάζεται να διευκολυνθεί και να επιταχυνθεί η πρόσβαση σε λεπτομέρειες για λαμβανόμενα μέτρα, να διατίθενται τακτικά και με λεπτομέρειες πληροφορίες προς τον Τύπο και να διεξάγονται δημόσιες συζητήσεις στο Συμβούλιο των Υπουργών. Τα εθνικά κοινοβούλιο θα πρέπει σχετικά να ενημερώνονται προηγουμένως.

1. Κατά πόσον μετέχει η Επιτροπή στην μεταφορά αυτής της δήλωσης και με ποιά μορφή, και πόσο έχουν προχωρήσει οι εργασίες;

2. Τι σκέψη υπάρχει για να καταστούν οι πληροφορίες (προς την κοινή γνώμη και τον Τύπο ευπρόσιτες);

3. Τι αναλαμβάνεται ώστε να ενημερώνονται ενωρίτερα τα εθνικά κοινοβούλια;

4. Σύμφωνα με πληροφορίες, η Επιτροπή σε συνεργασία με την βρετανική Προεδρία έχει εκπονήσει ακριβή κατάλογο του κεκτημένου του τρίτου Πυλώνα ο οποίος θα χρησιμεύσει ως βάση για τις διαπραγματεύσεις ένταξης. Δεν θα ήταν σύμφωνο με την έννοια της διαφάνειας να διατεθεί αυτός ο κατάλογος και, στην περίπτωση αυτή να ανακοινωθεί;

Απάντηση της κ. Gradin εξ ονόματος της Επιτροπής

(12 Οκτωβρίου 1998)

Η δήλωση στην οποία αναφέρεται το αξιότιμο μέλος του Κοινοβουλίου δεσμεύει μόνο το Συμβούλιο. Ωστόσο, η Επιτροπή έχει και αυτή την υποχρέωση να τηρεί τις αρχές της δημοσιότητας και διαφάνειας.

1. Ήδη το 1994, η Επιτροπή εξέδωσε την απόφαση 94/90/ΕΚΑΧ, ΕΚ, Ευρατόμ της 8ης Φεβρουαρίου 1994 για την πρόσβαση του κοινού στα έγγραφα της Επιτροπής(1) προκειμένου να παραχωρήσει ευρεία πρόσβαση στα εσωτερικά έγγραφά της. Η πράξη αυτή εφαρμόζεται σε όλους τους τομείς δραστηριότητας της Επιτροπής, συμπεριλαμβανομένου του τομέα της δικαιοσύνης και των εσωτερικών υποθέσεων (ΔΕΥ). Ο Τύπος και οι πολίτες τακτικά επικαλούνται τις διατάξεις αυτές για να λάβουν έγγραφα σχετικά με θέματα ΔΕΥ. Η Επιτροπή οφείλει να απαντά στις σχετικές αιτήσεις εντός προθεσμίας ενός μηνός και μόνο για λίγους λόγους μπορεί να αρνηθεί την πρόσβαση αυτή, ένας από τους οποίους είναι η προστασία του κοινού συμφέροντος ή της ιδιωτικής ζωής.

2. Η Επιτροπή επί του παρόντος προετοιμάζει μία θέση web για να διευκολύνει περισσότερο την πρόσβαση του κοινού στις εργασίες που διεξάγονται στον τομέα αυτό και για να επιτρέψει την τακτική ενημέρωση σχετικά με νέες πρωτοβουλίες. Η θέση web θα είναι προσιτή μέσω του εξυπηρετητή Europa.

3. Η Επιτροπή είναι υποχρεωμένη να συνεργάζεται στενά με το Κοινοβούλιο βάσει του άρθρου K.6 της συνθήκης για την Ευρωπαϊκή Ένωση, πράγμα το οποίο θεωρείται επίσης ως ο κατάλληλος τρόπος για την εξασφάλιση διαφάνειας έναντι των εθνικών κοινοβουλίων. Κάθε πρόταση δράσης που καταρτίζεται από την Επιτροπή στον τομέα ΔΕΥ υποβάλλεται στο Κοινοβούλιο και η Επιτροπή συνιστά σε κάθε Προεδρία να ενημερώνει το Κοινοβούλιο για κάθε περαιτέρω νομοθετική πρωτοβουλία.

4. Υπενθυμίζεται στο αξιότιμο μέλος ότι η έκθεση σχετικά με το κεκτημένο του τρίτου πυλώνα είναι έγγραφο του Συμβουλίου και ότι, κατά συνέπεια, η αίτηση να επιτραπεί η δημοσίευσή της πρέπει να υποβληθεί στο εν λόγω όργανο.

(1) ΕΕ L 46 της 18.2.1994.